text: Lavvande driller færger
  01 marts 2018 kl. 06.53
  Lavvande har det seneste døgn generet færgetrafikken mellem Esbjerg og Fanø. Det betyder, at bilfærgerne Menja og Fenja ikke kan sejle. Færgefarten mellem Rømø og Sild er også ramt.
  Det er østenvinden, der presser vandet væk fra Vestkysten og medfører en så lav vandstand, at bilfærgerne Menja og Fenja ikke kan sejle.
  Passagerfærgen M/S Sønderho kan dog få folk frem og tilbage, så længe vandstanden ikke bliver lavere maksimalt 220 centimeter under normalen.
  På Fanøfærgens hjemmeside bliver situationen løbende opdateret. Kort før klokken 08 torsdag morgen er meldingen, at det forventes, at sejladsen bliver normal fra afgangen fra Esbjerg klokken 09.50.
  Lavvandet generer også færgefarten mellem Rømø og Sild, hvor der først ventes sejlads igen efter klokken 09.30.
  